#### שילוב סרט בפעילות

מבוסס על פרסום באתר מינהל חברה ונוער

שילוב סרטים בהדרכה ובהנחיה מעשיר את העולם התרבותי והרוחני של המשתתפים, מפתח את הדמיון והרגש, מעניק חוויה אסתטית ומאפשר הבנת הנושאים שבהם מטפל הסרט. התרומה של שילוב סרט בפעולת הדרכה/הנחיה/הוראה יכולה לבוא לידי ביטוי בכמה היבטים:

* חינוך לערכים תוך בירור דעות ועמדות.
* העלאת רגשות ואמפטיה לקשיים של הזולת.
* הצגת תהליכים והיבטים שונים בהילוך מהיר או איטי כדי לפשט הדגמות מסובכות.
* המחשת מיומנויות ויכולות כדי לשפר את איכות החיים של הפרט והקהילה.

לפני שמתחילים:

על המנחה לצפות בסרט לפני הקרנתו בפני הקבוצה. תוך כדי צפייה מומלץ לרשום ממצאים בולטים שיסייעו למנחה להכין את דרך השילוב של הסרט בפעילות עם הקבוצה.

ההנחיות כאן עוסקות בסרט אולם עקרונות אלו פועלים באותה מידה גם כאשר משלבים צפייה במשדר טלוויזיוני יחד עם הקבוצה (כתבה חדשותית, כתבת תחקיר, סרט דוקומנטרי וכו'.)

להלן נקודות שיש לתת עליהן את הדעת בעת ניתוח סרט:

* באילו נושאים עוסק הסרט?
* אלו אמצעים קולנועיים/טלוויזיוניים בולטים בסרט? (דרכי צילום, עריכה, פס קול, עיצוב דמויות, תפאורה, בימוי, תמונות מיוחדות, אפקטים קוליים, משפטים חשובים/ מעניינים/ מאתגרים; מהלך העלילה/האירועים; בימוי; תאורה; אתרי צילום)
* אלו דעות, אמונות ועמדות באות לידי ביטוי בסרט? באלו דרכים? (הרבה/מעט דעות; חד מימדי/רב מימדי; גלויות/ סמויות; באמצעות מלל/ באמצעות תמונה; על ידי איש תקשורת/ מומחה/ "האיש מהרחוב"...)
* האם יש אפשרות להבחין בין דעות לעובדות? האם יש במשדר / בסרט דיווח? היקש? שיפוט? הכוונה? (דיווח- מסירת עובדות כהווייתן ,שיפוט- הדובר מביע את דעתו האישית על הנושא עליו

הוא מדווח באהדה או אי אהדה, הכוונה- מסירת חלק מן העובדות באופן הגורם ליחס מוטה אצל השומע בהקשר לנושא; היקש - הדובר מנסה לצפות אירועים או לנחש עובדות על סמך ניסיון העבר).

* האם המשדר / הסרט אובייקטיבי? מאוזן? סובייקטיבי? מטעה? מייצג? כיצד דברים אלו באים לידי ביטוי במשדר / בסרט? הדגימו ונמקו.)
* אלו מסרים גלויים ואלו מסרים סמויים קיימים במשדר / בסרט? כיצד הם באים לידי ביטוי?

(במלל, בתמונה, בדרך הצילום או העריכה, בדברי קריינות / פרשנות של הכתב או המגיש, במוסיקה, בבחירת המרואיינים, בעריכת הכתבה...)

* האם ניתן להבחין בדעתו של הכתב/ המגיש / המראיין / היוצר בנושא? כיצד?

דוגמאות לשאלות לדיון:

* מהם הקשיים שעמם מתמודדות הדמויות בסרט?
* מה גרם להשתלשלות העניינים?
* מה למדנו על הסוגיה / הבעיה החברתית שהציג הסרט?
* האם ניתן למנוע השתלשלות זאת? אם כן, כיצד? באיזו נקודה?
* האם תופעות דומות לאלו שהוצגו בסרט קיימות בקהילה בה אתם חיים?
* האם גם אנשים כמוכם (בני נוער, סטודנטים, מורים) יכולים לעזור לדמויות כמו אלו שהופיעו בסרט להתמודד עם הקשיים המוצגים בו? כיצד?

עקרונות לבניית מטלות לצפייה

* במידה וניתנות מטלות יש להסביר אותן לפני הצפייה.
* מומלץ להטיל על הצופים מטלות סורקות, כאלה הדורשות ריכוז לאורך כל הצפייה.
* חשוב שהצופים יידעו מה יידרש מהם לעשות עם תום הצפייה.
* על המטלות להיות משמעותיות ומעניינות.
* לא כדאי לשלב בקשה לכתיבה בזמן הצפייה, מחשש לאיבוד אינפורמציה.
* יש להתייחס למטלות לאחר הצפייה (וניתן לעשות זאת יותר מפעם אחת).
* עיבוד הצפייה והמטלות יכול להיעשות באופן אישי, בזוגות או בקבוצות קטנות. לאחר מכן יש למקד את הממצאים ולעבד את משמעותם בדיון במליאה.
* גם לצפייה ללא מטלות ערך בפני עצמה, בעיקר כאשר המטרה היא לקבל תגובה ספונטאנית או רגשית על המשדר / הסרט.

ביבליוגרפיה

"טקסט חזותי" אצל דב גולדנברג (עורך), אנציקלופדיה למתודות הנחיה והפעלה, הוצאת משכל,

.2003

הלגה קלר, לדעת לצפות, האגף לתוכניות לימודים, תשנ"ה.

המלצות לסרטים:

"Bowling for Columbine"

סרטו הדוקומנטארי של מייקל מור מחפש את שורשי האלימות בחברה האמריקאית. מדוע נהרגים בארה"ב בכל שנה 11,000 איש מירי? היכן האלימות מתחילה ומי באמת אחראי עליה? מור מבטל את כל הטיעונים בדבר אחריות של האדם הפרטי אותו צריך לסלק מהחברה, בין אם הוא ילד שלקח את האקדח של אביו ובין אם הוא כוכב רוק, הוא מוצא את האשמה בחברה שמשתמשת בהפחדה וחוסר אינפורמציה, ומוכרת כדורים חיים לצד סוכריות בסופרמרקט.

שאלות לדיון:

מה מחפש הבמאי בסרט? מה השאלה המרכזית שהוא שואל?

האם יש קשר בעיניך בין החלטה פרטית של ילד לבין התנהגות המבוגרים סביבו?

מי אחראי על אלימות כזו? מי נענש?

באיזה צורה משפיעה התקשורת על ההתנהגות

"American History x"

גזענות קשה וחסרת מעצורים צומחת בליבו של מתבגר החי בפרבר אמריקאי. העלילה סובבת סביב משפחת ויינרד. האח הבכור של המשפחה משוחרר מהכלא לאחר מאסר בגין תקיפה והריגת שחורים. אחיו הצעיר, הולך אט אט בדרכו של אחיו הנערץ, ויוצר שערוריה בבית הספר כאשר הוא מגיש חיבור המפאר את "מיין קאמף". אחיו של דני שחזר מהכלא מנסה למנוע ממנו ללכת בדרכו לאחר שהפך את עורו בכלא בנוגע לנטיותיו החברתיות.

שאלות לדיון:

* איזה תהליך עובר האח הבוגר ואיזה האח הצעיר?
* מאיפה מגיעה השנאה לשחורים? איך הם מסבירים את זה לעצמם?
* איך מגיבה החברה האמריקאית לשנאה שלהם?
* מה זה אומר על מערכת המשפט, על צדק?

"פורסט גאמפ"

הסרט מספר את סיפור ההיסטוריה של אמריקה דרך דמותו של פורסט גאמפ, גבר עם פיגור קל אך עם לב רחב ואהבת חיים עצומה. בסרט הזה ניתן להשתמש להרבה נושאים. פורסט מייצג את הגבר האמריקאי, התמים ואוהב האדם, שמוביל את העולם לטוב גם כשאינו מודע לכך. האישה שלצידו מייצגת את ה"אחר" של האמריקאי, את כל מה שהוא מפחד מפניו- חולשה, פחד, נגררות וחוסר יכול לשלוט בחיים.

"גברים אינם בוכים"

סיפורה האמיתי של טינה ברנדון, נערה לסבית בעיירה דרומית נוקשה.

טינה נאלצה לברוח ולהתחפש לבחור בשביל להיות עם נשים וסבלה אלימות קשה, אונס ולבסוף נרצחה בשל זהותה.

שאלות לדיון:

איזה תגובות שונות עוררה הידיעה על זהותה של טינה?

מאיפה מגיעות התגובות הקיצוניות? מה יש בה שכל כך מרגיז?

חלק מהאנשים סביבה כעסו על השקר, האם הייתה לה ברירה?

נסו לתאר בדמיונכם חברה שהייתה מקבלת את טינה כמו שהיא? מה צריך לשנות כדי שזה יקרה?

"בילי אליוט"

סיפור התבגרות של בילי אליוט, ילד בן 21, בעיירת כורים מוכת אבטלה באירלנד. הסרט מגולל את סיפור התבגרותו של בילי, אהבת המחול ואהבת הגברים שלו. בילי הוא "עוף מוזר" במקום שמרני וסגור והוא מעביר את משפחתו ואת עצמו שיעור בסבלנות וקבלה חסרת תנאים.

שאלות לדיון:

מה הציפיות של הסביבה מבילי?

מה ההגדרות של הסביבה הזו ל"גבר"?

במה הוא שונה מהציפיות?

איזה תהליך עובר בילי בגילוי הזהות שלו?

איזה תהליך עוברת המשפחה שלו? מה גורם לה לקבל אותו בסופו של דבר?

"בשם האב"

סיפורו האמיתי של ג'רי קונלון גנב קטן בבלפסט שסועת - הקרבות של שנות השבעים. אביו שולח אותו לאנגליה, שם הוא מגיע למקום הלא- נכון בזמן הלא- נכון. למרות היותו חף מפשע, תחת עינויים ואיומים הוא מודה באשמת ביצוע פיגוע טרור מחריד ונשלח למאסר עולם. ביחד עם עורכת דין מסורה, הוא נחוש להוכיח את חפותו ולחשוף את האמת שמאחורי אחת הפרשיות החוקיות המבישות והמחרידות בהיסטוריה העכשווית.

לאחר הצפייה בסרט ניתן לערוך דיון בנושא הזכויות הבאות:

* הזכות להליך משפטי הוגן
* איסור עינויים
* הזכות לשם טוב
* זכות הציבור לביטחון (לכאורה מה שהניע את המשטרה בטיפולה בנאשמים)

"ארוכה הדרך הביתה"

זהו סיפורן האמיתי של שלוש ילדות אבוריג'ניות מעורבות הנלקחות בכוח בצו ממשלתי מביתן.

השלוש נלקחו, כמו אלפי ילדים אבוריג'נים נוספים, לחוות מיוחדות אלפי קילומטרים מביתם, שם הוכשרו כמשרתים לעבודות משק בית וחקלאות, והכל בהוראת הממשלה.

מולי, הגדולה מבין השלוש, מחליטה לברוח מהמחנה ביחד עם אחותה דייזי ובת דודתן גרייסי והן מתחילות במסע רגלי ארוך של למעלה מ- 2500 ק"מ בחזרה הביתה. מר נוויל האחראי על האבוריג'נים, מורה לערוך מצוד אחרי השלוש.

האם יצליחו הבנות לחבור אל אימן וסבתן? ומה יעלה בגורלן במידה ויצליחו?

סיפור מרתק, סוחף ומקומם מהעבר המכוער והלא כל-כך רחוק של אוסטרליה.

סרט טוב, נוגע ללב ומקומם. לקראת הסוף מתחיל מעט להלאות, אך שווה את המאמץ .

(בסוף הסרט פוגשים את הגיבורות האמיתיות, כיום בנות הגיל השלישי).

"סיפורים מהמסילה"

דרמה המבוססת על סיפור אמיתי.

ג'ון ,מייק, פול, ג'ים וחבריהם עובדים יחד לטוב ולרע על מסילת הרכבת הבריטית בדרום יורקשייר. בוקר אחד הם מקבלים הודעה שהחברה עברה הפרטה ומיום זה ואילך כל תנאי העבודה שלהם משתנים. החוקים החדשים מתקבלים כבדיחה, אולם לפני שהם מספיקים לעכל את השינויים הם מבינים שבעצם אין להם הרבה ברירות: או לקחת את פיצויי הפיטורין המוקדמים המוצעים להם, או להסכים לעבוד תחת ההנהלה החדשה ולקבל את "תנאי העבודה החדשים".

הערות:

זהו סרט קשה לצפיה, ריאליסטי מאד. האלמנט הבידורי בו דל למדי. טכניקה קולנועית זו מעצימה את תחושת המועקה נוכח העוול שנעשה לעובדים.

הסרט מראה את האכזריות כלפי העובדים ואת החולשה שלהם אל מול המערכת הדורסנית.

שאלות לדיון:

* מדוע לדעתכם הסכימו חלק מהעובדים להמשיך לעבוד, גם אחרי שהורעו שוב ושוב תנאי העסקתם? (עוני, חשש מאבטלה, חוסר אונים מול המערכת)
* מה היו המניעים של אלה שעזבו?
* האם היו יכולות להיות אלטרנטיבות? האם היו יכולים להיאבק על זכויותיהם? כיצד?
* מהם היתרונות של ההפרטה, ומהם החסרונות? (מנקודת מבטם של העובדים)

"מסעות ג'יימס בארץ הקודש "

סרט ישראלי, המספר על בחור אפריקני בשם ג'יימס מהכפר הדמיוני אנצ'ונגווני, שיוצא במסע

עליה לרגל, מטעם כפרו אל עיר הקודש – ירושלים. עם הגיעו לארץ נחשד ג'יימס כעובד זר ללא רשיון עבודה ונעצר. שימי, קבלן עובדים זרים משחרר את ג'יימס בערבות ומבהיר לו כי עליו לעבוד אצלו בתמורה. כך נאלץ ג'יימס לקטוע את מסעו ולעבוד עבור שימי. ככל שחולף הזמן ג'יימס מבין כיצד יש להתנהל בתרבות שאליה נקלע "אל תהיה פראייר של אף אחד" אומרים לו.

מסעו של ג'יימס הוא קומדיה שחורה ומשתאה על מצבה של החברה והתרבות שלנו, בעידן בו יחסי הכוחות הכלכליים קובעים את הטון כמעט בכל צורה של התנהגות אנושית.

סרט מומלץ מאוד.

"לרכב על הלוויתן"

לאחר מותו של אחיה המאורי התאום נותרה הילדה המאורית, פאי, הצאצא האחרון למשפחת ראש השבט (שעץ השורשים שלה מגיע עד האבות הקדמונים). פאי גדלה בתחושה שהיא נועדה להנהיג את בני עמה, אך השרביט שעובר בירושה בין זכרי המשפחה נמנע ממנה על אף כישורי המנהיגות שהיא מפגינה. על רקע שאלת המנהיגות פורץ מאבק של ממש בינה לבין סבה.

סרט על מאבק בין המסורת לאהבה ולפמיניזם, שילוב בין דרמה חברתית על חיי המאורים עם אגדה מודרנית.

שאלות לדיון:

איזו תחושה נשארת אצלנו בסוף הסרט?

אילו תכונות מנהיגות באות לידי ביטוי אצל הדמויות השונות: קורו- הסבא המורה, פלוורס- הסבתא, פאי- הילדה.

"כשהנערים שרים"

בשנת 1949, קלמאן מתיה, מורה מובטל למוזיקה, מתקבל כמדריך בפנימייה של נערים בעייתים.

ראשין המנהל הנוקשה והמחמיר של בית הספר, אינו מתמודד בהצלחה עם התנהגות תלמידיו.

מתייה לעומתו, מצליח לשנות את חייהם לעד באמצעות קסם המוזיקה.

"הכלה הסורית "

הסרט מצולם כביכול בשנת 2000, על רקע החלפת השלטון בסוריה והנסיגה מלבנון ומתאר את יום חתונתה של מונא, כלה דרוזית ממג'דל שמס שברמת הגולן העומדת להנשא לטלאל, שחקן מפורסם מסוריה אותו לא פגשה מעולם. ברגע שמונא תעבור את הגבול לסוריה ותפגוש לראשונה את חתנה לא תוכל לשוב עוד למשפחתה שברמת הגולן. ביום חתונה עורכים בני משפחתה של מונא מסיבה, שהיא בעצם מסיבת פרידה לתמיד, מאוחר יותר נוסעים בני המשפחה אל מעבר הגבול בקונייטרה להעביר את מונא אל הצד הסורי של הגבול ולהפגיש אותה עם חתנה. לאביה של מונא, אסור להגיע אל הגבול עקב היותו אסיר ביטחוני משוחרר על תנאי אך הוא מגיע בכל זאת ומתעמת עם שוטר כוחני עד שלבסוף זה מאשר לו להפרד מביתו. בנוסף לקושי בפרדה

ממונא, הבירוקרטיה הסורית והישראלית מקשות על הפרידה עוד יותר ומעכבות את המעבר של מונא עד שלבסוף היא מוצאת עצמה מופקרת בשטח ההפקר בין ישראל לסוריה ללא דרך חזרה.

סרטים נוספים:

"תעביר את זה הלאה" (אחריות אישית, נתינה)

"לזכור את הטיטאנים" (גזענות)

"קוראים לי סם" (קבלת השונה)

"איש הגשם" (קבלת השונה)